Inno spudorato a un levriero italiano
 
jy is toe al die tyd ’n minatuurmaandag, ’n
beginnetjie: die dag toe dog ’n paaseier plant, en daar
waaragrig ’n veer-
 
ligte hond opkom. ja, ’n maandag, maar nooit
blou nie. jy’s piep-piep-pootjies en jou maag is
babapienk fluweel. eers
 
was jy ’n aartappel met ore, ’n teesakkie met tande,
’n ronde honde-asem-spokie met ’n rosie vir ’n tong
en tone, toe
 
skiet jy skielik op: atletiese koffievlek op ’n servet
langbeen-amandel-latte met gisteraand se eye-liner
geklad om jou
 
oë. o, matilda, die son skyn dwarsdeur jou ryspapier-
en-spier bene en soggens as jy die slaap afskud en jou
ore soos
 
kastanette klap strek my hart soos ’n rekkie, skiet
die liefde in my los vir jou bultende ogies en belaglike
bekkie. […]

